भुलक्कड़पुने दा समें दे कन्ने-कन्ने बातावरण बशेश कन्ने बी नेड़मां सरबंध होंदा ऐ। बातावरण बशेश भुलक्कड़पुने गी प्रेरणा दिंदा ऐ। अस कुसै ओपरे थाह्रै पर खासा चिर रौंह्दे-रौंह्दे उत्थूं दी बोल्ली, भाशा सिक्खी लैने आं की जे असें गी उस जगह दे बातावरणै कशा प्रेरणा हासल हौंदी ऐ, पर जे असें गी उत्थूं दा परतियै अपने गै घर आइयै किश चिर रौह्ना पवै तां ओ भाशा-बोल्ली जेह्ड़ी असें बखले थाह्र सिक्खी दी होंदी ऐ भुल्ली-भलाई जंदी ऐ। पर चबात इस गल्लै दा होंदा ऐ जे परतियै उस्सै बातावरणै च, उस्सै थाह्रै पर जंदे गै उस बखली भाशा पर स्हाड़ा उन्ना अधिकार फी जागी पौंदा ऐ, जिन्ना उस पर पैह्लें हा ते जिसी असें अपने बाताबरणै च आइयै भलाई-बसारी दित्ते दा हा।